Title: Ministerstvo výstavby a verejných prác Slovenskej republiky
Author: Informatika
Last saved by: agenda0
Company: MVVP SR

Ministerstvo výstavby a regionálneho rozvoja Slovenskej republiky

Materiál na rokovanie								Číslo: k 1470/M - 2001
vlády Slovenskej republiky

Doplnok

Návrh
na zmenu a doplnenie „Programu podpory rozvoja bytovej výstavby realizovanej formou poskytovania bankových záruk za úvery“

Materiál sa predkladá:
Iniciatívny materiál

Materiál obsahuje:
Predkladaciu správu

Materiál predkladá:
István  Harna
minister výstavby a 
regionálneho rozvoja SR

Bratislava november, 2001
A1.	Predkladacia správa
Program podpory rozvoja bytovej výstavby realizovanej formou poskytovania bankových záruk za úvery bol schválený uznesením vlády SR č. 673 dňa 11.8.1999 (ďalej len „program bankových záruk“). Vzhľadom na skutočnosť, že počas uplynulého obdobia došlo k niektorým legislatívnym zmenám ovplyvňujúcich aj podmienky tohto programu bolo nevyhnutné pristúpiť k úprave tohto programu. Ďalším podnetom na úpravu predmetného programu bola snaha po vytvorení ekonomických podmienok pre investovanie do obnovy bytového fondu.
V súvislosti so schválením zákona NR SR č. 231/1999 o štátnej pomoci sú navrhované najmä zmeny v časti B. „Príjemca podpory“ a v časti E. „Postup pri podaní a riešení žiadosti o bankovú záruku“. Ide o presne definovanie okruhu príjemcov tak, aby pri poskytovaní podpory malým a stredným podnikateľom boli dodržané ustanovenia uvedeného zákona o štátnej pomoci. V praxi to znamená, že v prípade žiadosti právnickej osoby o poskytnutie podpory, ktorá neprevýši 100 000 EUR v priebehu troch po sebe nasledujúcich kalendárnych rokov (v súčasnosti cca 4,2 mil. Sk) bude banka vo vzťahu k Úradu pre štátnu pomoc plniť oznamovaciu povinnosť v súlade s § 22 zákona o štátnej pomoci. V prípade žiadosti právnickej osoby o poskytnutie podpory, ktorá prevýši 100 000 EUR v priebehu troch po sebe nasledujúcich kalendárnych rokov musí banka v súlade s § 22 a 23 zákona o štátnej pomoci požiadať o súhlas Úrad pre štátnu pomoc. Úrad pre štátnu pomoc v lehote do 60 dní schváli alebo nechváli poskytnutie štátnej pomoci. Ustanovenia o štátnej pomoci sa nevzťahujú na podporu poskytovanú obciam a spoločenstvám vlastníkov bytov a nebytových priestorov. 
Podnetom pre doplnenie vyššie uvedeného programu bola Koncepcia obnovy budov s dôrazom na obnovu bytového fondu schválená uznesením vlády SR č. 1088/1999, ktorá navrhla opatrenia, realizáciou ktorých sa má zabezpečiť výrazne predĺženie životnosti budov. Bytový fond v bytových domoch vykazuje nedostatky, ktoré sú spôsobené prekročenou životnosťou a opotrebením stavebných konštrukcií, materiálov a inštalačných rozvodov. Tento stav znižuje úžitkovú hodnotu bytov, zvyšuje prevádzkové náklady a môže postupne viesť ku vzniku porúch ohrozujúcich zdravie a bezpečnosť užívateľov. Opatrenia v oblasti obnovy budov sú smerované do vytvorenia vhodných ekonomických, legislatívnych a technických podmienok pre podporu stanoveného zámeru a pre splnenie programového vyhlásenia vlády v oblasti obnovy. 
Z koncepcie obnovy vyplýva, že obnova bytového fondu sa bude v prevažnej miere financovať z vlastných zdrojov alebo z úverových zdrojov (stavebných sporiteľní, hypotekárnych bánk a štátom poskytovaných zvýhodnených úverov prostredníctvom Štátneho fondu rozvoja bývania).
Zákon č. 182/1993 Z.z. o vlastníctve bytov a nebytových priestorov v znení neskorších predpisov umožnil prevod vlastníctva bytov a nebytových priestorov z vlastníctva právnických osôb (napr. bytové družstvá, obce, atď.) do vlastníctva fyzických osôb. Správa bytového domu môže byť v súlade s vyššie uvedeným zákonom vykonávaná vlastníkmi bytov, ktorí založia spoločenstvo vlastníkov bytov a nebytových priestorov domu, alebo inou právnickou, resp. fyzickou osobou, ktorú na to poveria vlastníci (zmluva o výkone správy). 
Spoločenstvo vlastníkov bytov a nebytových priestorov domu je špecifickou právnickou osobou, nakoľko podľa súčasných platných právnych predpisov spoločenstvá vlastníkov bytov a nebytových priestorov domu nemôžu nadobúdať do vlastníctva byty, nebytové priestory alebo iný nehnuteľný majetok (§ 7 ods. 6 zákona 182/1993 Z.z. o vlastníctve bytov a nebytových priestorov v znení neskorších predpisov).
Spoločenstvo vlastníkov bytov a nebytových priestorov je jednou z foriem správy bytového domu. Vlastníci bytov a nebytových priestorov v súlade s § 6 zákona 182/1993 Z.z. zriaďujú spoločenstvo, ak neuzatvorili zmluvu o výkone správy s inou právnickou osobou alebo fyzickou osobou (ďalej len „správca“). 
V prípade záujmu vlastníkov bytov a nebytových priestorov domu o obnovu bytového domu majú títo možnosť túto obnovu financovať vlastnými alebo úverovými zdrojmi. Ak nedisponujú dostatočným objemom vlastných finančných prostriedkov potrebných na obnovu, môžu požiadať o poskytnutie úveru, ktorý je však potrebné zabezpečiť. Môže nastať situácia, že časť vlastníkov bytov nebude súhlasiť so záložným právom na ich byty. V tomto prípade nemá spoločenstvo žiadnu vhodnú formu zábezpeky, a tým ani možnosť získania úveru. Aj v prípade správcu môže nastať situácia, že tento nedisponuje vhodnou formou zábezpeky a nebude zabezpečený 100 % súhlas všetkých vlastníkov. Poskytnutím záruky za úver tak pre spoločenstvo vlastníkov, ako aj pre správcu bytového fondu sa vytvoria rovnaké ekonomické podmienky pre všetkých vlastníkov bytov a nebytových priestorov. 
V nadväznosti na uvedené sa navrhuje pôvodný program bankových záruk doplniť o poskytnutie bankovej záruky do 100 % istiny úveru poskytnutého spoločenstvu vlastníkov, resp. správcovi bytového fondu na obnovu bytového domu, maximálne do výšky oprávnených nákladov, pričom maximálna výška úveru nepresiahne 200 000 Sk na byt. Doba platnosti záruky je najviac 10 rokov odo dňa vystavenia záručnej listiny. Podpora sa bude vzťahovať na úvery poskytnuté na opravy, modernizáciu a rekonštrukciu spoločných častí, zariadení a príslušenstva bytového domu a konštrukcií, ktoré je nevyhnutné vykonať spoločne s nimi (ide predovšetkým o vystupujúce konštrukcie, ako sú balkóny a loggie). V rámci definovaných účelov pre oblasť obnovy je možné realizovať aj práce v oblasti tepelnej ochrany budov, odstraňovania statických nedostatkov, opravy, resp. výmeny výťahov, inštalačných rozvodov, striech a pod. 
Podľa stanoviska Úradu pre štátnu pomoc sa na spoločenstvo bytov a nebytových priestorov nevzťahuje § 1 ods. 1 písm. a) zákona NR SR č. 231/1999 Z.z. o štátnej pomoci, nakoľko táto právnická osoba nevykonáva podnikateľskú činnosť. Preto ani poskytnutie bankovej záruky podľa navrhovaného programu nepodlieha ustanoveniam uvedeného zákona a nespadá pod režim tohto zákona. Úrad pre štátnu pomoc z uvedeného dôvodu odporúča nedopĺňať pôvodný program. Predmetné odporúčanie Úradu pre štátnu pomoc nebolo akceptované, nakoľko už pôvodný program umožňuje poskytovanie bankovej záruky obciam, ktoré taktiež nespadajú pod režim zákona o štátnej pomoci. Ďalej je potrebné si uvedomiť, že predmetný program je zameraný na podporu rozvoja bytovej výstavby. Pritom len pre príjemcov, na ktorých sa vzťahuje zákon o štátnej pomoci, je potrebné a nevyhnutné postupovať v súlade s jeho ustanoveniami. V súlade s tým je časť E. doplnená o bod 6., ktorý upravuje, že v prípade obce a spoločenstva sa nepostupuje pri poskytovaní podpory podľa zákona č. 231/1999 Z.z. Súčasne z tohto dôvodu nepovažujeme za účelné spracovávať dva programy, ktoré by sa rozlišovali v časti príjemcu podpory.
Realizáciu predmetného programu vykonáva Slovenská záručná a rozvojová banka, š.p.ú., ktorá okrem inej činnosť poskytuje záruky za úvery investičného charakteru alebo investično-prevádzkového charakteru (v zmysle § 313 až 322 Obchodného zákonníka). Táto banka bude vykonávať realizáciu programu aj po jeho zmene a doplnení.
Navrhovaný program nevyžaduje zvýšené nároky na štátny rozpočet, nakoľko sa bude realizovať z prostriedkov vyčlenených v štátnom rozpočte na program bankových záruk. Na program bankových záruk boli v roku 2000 vyčlenené v štátnom rozpočte finančné prostriedky vo výške 92 mil. Sk a v roku 2001 v objeme 338,65 mil. Sk. Podľa zmluvy o zverení prostriedkov Slovenská záručná a rozvojová banka, š.p.ú. sa zaviazala poskytnúť bankové záruky do 4 násobku zverených prostriedkov. K 15.8.2001 poskytla banka záruky v objeme 65,86 mil. Sk a pripravovaný je ďalší projekt na bankovú záruku v objeme cca 40 mil. Sk. 
Na realizáciu navrhovaného doplnenia programu je možné predpokladať, že zo strany spoločenstiev vlastníkov bytov vznikne požiadavka na bankové záruky v objeme cca 100 mil. Sk. Tieto prostriedky je možné zabezpečiť z už vyčlenených prostriedkov. V nadväznosti na uvedené je možné konštatovať, že na realizáciu programov bankových záruk sú finančné prostriedky zo štátneho rozpočtu postačujúce. V rokoch 2003 - 2005 predpokladáme na program bankových záruk vyčleniť v štátnom rozpočte finančné prostriedky vo výške 100 mil. Sk ročne. 
Doplnením programu poskytovania bankových záruk sa vytvárajú podmienky pre zastavenie chátrania existujúceho bytového fondu a jeho obnovu.
Vzhľadom na rozsah zmien a doplnení je v prílohe uvedené úplne znenie programu, kde zmeny a doplnenie sú vyznačené „kurzívou“.
Materiál prešiel medzirezortným pripomienkovým konaním a neboli k nemu uplatnené zásadné pripomienky. Odporúčajúce pripomienky boli v rozhodujúcej miere zapracované do návrhu. Neakceptovanie odporúčajúcej pripomienky Ministerstva financií SR bolo prerokované dňa 3.10.2001 s tým, že  Ministerstvo financií SR netrvá na zapracovaní predmetnej pripomienky. 
Predložený návrh bol predmetom rokovania porady ekonomických ministrov dňa 29.10.2001, ktorá odporučila návrh prerokovať po doplnení o problematiku ručenia v prípade poskytnutia záruky za úver spoločenstvu vlastníkov, resp. správcovi bytového fondu.
V súvislosti s poskytovaním bankových záruk je potrebné uviesť, že nejde o automatický akt, ale rozhodnutie o jej poskytnutí podlieha posúdeniu žiadateľa o podporu. Slovenská záručná a rozvojová banka, ako vykonávateľ programu, skúma ekonomickú stránku žiadateľa - je spracovávané ratingové hodnotenie žiadateľa a marketingové hodnotenie zámeru. Ministerstvo výstavby a regionálneho rozvoja SR skúma dodržanie účelu programu. Poskytnutie bankovej záruky je podmienené splnením stanovených podmienok. 
V prípade spoločenstiev vlastníkov bytov, resp. správcov bytového fondu bude súčasťou záručných dokumentov aj zmluva o inkase. Táto zmluva bude Slovenskú záručnú a rozvojovú banku oprávňovať inkasovať finančné prostriedky z účtu spoločenstva vlastníkov bytov, resp. správcu bytového fondu, ak došlo k plneniu, t.j. ak Slovenská záručná a rozvojová banka uhradila nesplatenú časť úveru za spoločenstvo vlastníkov, resp. správcu bytového fondu úverujúcej banke. Tým sú vytvorené podmienky pre návratnosť prípadne vynaložených prostriedkov v rámci tohto programu. Vzhľadom na to, že program v časti E. hovorí o vystavení záručných dokumentov nie je potrebná jeho úprava. 
Na základe uvedeného materiál predkladáme na rokovanie vlády SR bez rozporov.